
Közel s távol. Online kommunikációs színterek hatása a párkapcsolatokra

A dolgozathoz kapcsolódó kutatás célja volt megvizsgálni, hogy az online kommunikációs színtérnek milyen szerepe van azokban a párkapcsolatokban, ahol a személyes találkozások lehetősége ritka, vagy akár hosszú időn keresztül teljesen megoldhatatlan. A távkapcsolati forma feltevésem szerint az internetes kommunikációs lehetőségek megjelenésével jelentősen átalakult. Hipotézisem alapján az online kommunikációs lehetőségek alkalmazása átalakítja a párkapcsolati kommunikáció struktúráját, valamint a térhez és időhöz való viszonyt. A vizsgálatot esettanulmányok összehasonlító kvalitatív elemzésével végeztem egyrészt olyan személyekkel, akik az internetkorszak megjelenése előtt éltek távkapcsolatban, másrészt olyanokkal, akik rendszeresen alkalmazzák az internetes kommunikációs eszközöket a párkapcsolatuk fenntartása érdekében. A kutatás kérdésköre ezen különbségek leírására és elemzésére irányult. Ennek keretein belül összesen 20 interjú készült el. A dolgozat elméleti alapját alkotja az internet és az itt létesített kommunikáció posztmodern megközelítésű felfogása, mely szerint maga az internet egy „posztmodern organizmus” (Ropolyi L., 2006). Ebből kiindulva kitértem a valós és a virtuális világok közti különbségek dilemmájára, amelyben markánsan megragadhatóak a személyközi kommunikáció interneten, illetve anélkül megvalósuló jellegzetességei.



